Laki kaupungin järjestysoikeudesta
Suomen asetuskokoelma 21/1959.

L a k i

kaupungin järjestysoikeudesta.

Annettu Helsingissä 23 päivänä tammikuuta 1959.

___

Eduskunnan päätöksen mukaisesti säädetään:

1 §.

Kaupungissa, joka kuuluu kihlakunnanoikeuden tuomiopiiriin, on järjestysoikeus eikä maistraattia.

2 §.

Kaupungin järjestysoikeudessa on puheenjohtajana pormestari sekä jäseninä kaksi neuvosmiestä.

Järjestysoikeus asetetaan, niinkuin pormestarin, neuvosmiesten ja maistraatinsihteerin valitsemisesta on erikseen säädetty.

3 §.

Järjestysoikeuden puheenjohtajan kelpoisuusehtona on tuomarinvirkaan oikeuttava lainopillinen loppututkinto.

Järjestysoikeuden ohjesäännössä määrätään tarkemmin sen kokoonpanosta ja toiminnasta. Kaupunginvaltuusto hyväksyy järjestysoikeuden ohjesäännön, ja se on alistettava sisäasiainministeriön vahvistettavaksi.

Lääninhallitus voi järjestysoikeuden ehdotuksesta ja kaupunginvaltuustoa kuultuaan vahvistaa järjestysoikeudelle työjärjestyksen.

4 §.

Kaupungin järjestysoikeus toimii tuomioistuimena talous- ja järjestysasioissa sekä huolehtii julkisena hallintoviranomaisena niistä kaupungin maistraatille kuuluvista tehtävistä, joita ei jäljempänä määrätä muiden viranomaisten hoidettaviksi.

Järjestysoikeudelle voidaan lailla tai asetuksella antaa myös muita tehtäviä.

5 §.

Syyttäjänä järjestysoikeudessa on nimismies, joka toimii syyttäjänä kihlakunnanoikeudessa käsiteltäessä syytteitä kaupungissa tehdyistä rikoksista, tai erikseen määrätty syyttäjä.

6 §.

Ulosottotoimesta ja rangaistusten täytäntöönpanosta kaupungissa, jossa on järjestysoikeus, huolehtivat lääninhallitus ja sen alaiset viranomaiset, niin kuin näiden tehtävien hoitamisesta maalla on säädetty.

7 §.

Edellä 1 §:ssä mainitussa kaupungissa kuuluu jäljempänä mainittujen asioitten hoitaminen niille viranomaisille, joiden toimivaltaan ne kuuluvat kauppalassa:
1) elinkeinoluvan antaminen kansalaisluottamusta vailla olevalle;
2) alusrekisterin pitäminen ja aluskiinnityksen vahvistaminen;
3) edustajan määrääminen avustamaan hoidotta jääneen ulkomaalaisen omaisuuden katselmuksessa;
4) asiantuntijain valitseminen toimittamaan myytävän haveritavaran arviointia; sekä
5) metsästyslipun antaminen, metsästysmaksun kantaminen ja riistanmerkintä.

___

Tämä laki tulee voimaan 1 päivänä huhtikuuta 1959.

Helsingissä 23 päivänä tammikuuta 1959.

Tasavallan Presidentin estyneenä ollessa

Pääministeri

V. J. SUKSELAINEN.

Sisäasiainministeri Eino Palovesi.

Katso myös
Kumottu lailla maistraattien ja kaupungin ulosottolaitoksen siirtämisestä valtion haltuun ja järjestysoikeuksien lakkauttamisesta (344/1976)
Hallituksen esitys Eduskunnalle laeiksi oikeudenkäymiskaaren 1 luvun 4 §:n muuttamisesta sekä kaupungin ja maaseudun oikeudenhoidon yhteisestä järjestämisestä eräissä tapauksissa
Laki oikeudenkäymiskaaren 1 luvun 4 §:n muuttamisesta
Laki kaupungin ja maaseudun oikeudenhoidon yhteisestä järjestämisestä eräissä tapauksissa
Hallituksen esitys Eduskunnalle kauppalain muuttamisesta kaupungeiksi johtuvaksi lainsäädännöksi
Laki kansakoululain muuttamisesta
Laki kaupungin järjestysoikeudesta
Laki kaupunkien osanotosta poliisilaitosten menoihin annetun lain muuttamisesta

Kunnallislainsäädäntö